送五羊曾仲卿改秩受縣南歸
作者：曾丰
朝代：宋

paragraphs: 近派家于粵，初封國自鄫。
要無非我族，終不是它曾。
閲譜宗盟重，聯官事契增。
居常多阻間，僅獲一瞻承。
逆旅重交臂，高談屢撫膺。
秋風樓上月，雨夜案頭燈。
把酒相兄弟，論文復友朋。
衆星朝北斗，羣翼讓南鵬。
墨綬恩光爛，花城喜氣蒸。
宜民條教出，溢耳頌聲騰。
鶚牘交飛上，鸞臺緩步登。
難中須有立，妙處要無稱。
顧我羞低首，從今樂曲肱。
未忘爲吏隠，猶學在家僧。
念舊寧無感，馳書恐不能。
官高餘健走，可遣到廬陵。